钦定古今图书集成/明伦汇编/人事典/第009卷 > 《本草纲目》 > 《头责子羽文》晋·张敏
## 钦定古今图书集成/明伦汇编/人事典/第009卷 > 《本草纲目》 > 《头责子羽文》晋·张敏

太原温长仁、颍川荀景伯、范阳张茂先、上郡刘文生、
南阳邹润甫、河南郑诩余友有秦生者，虽有姊夫之
尊，少而狎之，同时昵好。张、荀之徒，继踵登朝。而此贤
身处陋巷，屡沽而无善贾，为之慨然。又怪诸贤身已
既在位，曾无伐木嘤鸣之声，又违王贡弹冠之义，故
因秦生容貌之盛，为《头责》之文以戏之，并嘲六子责
《子羽》曰：“吾托为子头，万有馀日矣。大块禀我以精，造
我以形。我为子莳发肤，置鼻耳，安须眉，插牙齿，眸子
摛光，双颧隆起。每至出入人间，遨游市里，行者辟易，
坐者竦跽，如此者，故我形之足伟也。子冠冕弗戴，金
银弗佩，旨味弗尝，食粟茹菜。子遇我如仇，我视子如
仇，居尝不乐，两者俱忧，何其鄙哉！子”欲为仁贤耶？当
如皋陶、后稷、巫咸、伊陟，保乂王家，永见封殖。子欲为
名高耶？则当如许由、子臧、卞随、务光，洗耳逃禄，千载
流芳。子欲为游说耶？则当如陈轸、蒯通、陆生、邓公，转
祸为福，含辞从容。子欲为恬淡耶？则当如老聃之守一，庄周之自逸，廓然离俗，志凌云日。子欲为隐遁耶？
则当如荣期之《带索》，“渔父之瀺灂，栖迟神丘，垂饵巨
壑。今子上不希道德，中不效儒墨，块然穷贱，守此愚
惑。察子之情，观子之志，退不能为处士，进无望乎三
事，而徒玩日劳形，习为常人之所喜。”对曰：“吾以大幸，
为子所寄，今子欲使吾为忠耶，则当如子胥、屈平；欲
使吾为信耶，则当杀身而成名；欲使吾为介节耶，赴
水火以全贞。此四者，人之所忌，故吾不敢造意。”头曰：
“吾欲告尔以养性，诲尔以优游，而与虮虱同性，不听
我谋，悲哉！俱御人体，而独为子头且拟人其伦，谕子
侪偶子，曾不如太原温颙、颍川荀禹、范阳张华、上郡
刘许、南阳邹湛、河南郑诩。此数子，或蹇吃无宫商，或
尪陋希言语，或淹伊多恣态，或驒𫘬少智”谞，或“口如
含胶饴，或头如巾齑杵”，而犹以文采可观，意思详序，
攀龙附凤，并登天府，岂若夫子徒令唇口腐烂，手足
霑濡哉！居有事之世，而耻为权谋，譬犹凿地抱瓮，难
以求富。嗟乎，子羽！何异牢槛之熊，深阱之虎，石间饿
蟹，灶中之鼠？事力虽多，而见功甚少，宜其踡跼剪蹙，
至老无所希也。

《史记补·三皇本纪》：“女娲氏亦木德，王诸侯。有共工氏
与祝融战，不胜而怒，乃头触不周，山崩，天柱折，地维
缺。”

《拾遗记》：“庖牺长头修目。”

《路史》：“太昊伏戏氏，日角珠衡。”按注《孝经援神契》宋均
注云：“木精之人日角，额有骨表，取象日所出房所立
有星也。珠衡之中有骨表，如连珠，象玉衡星。”

炎帝神农氏弘身而牛愿。按《注》“愿额首。”

《河图》：“黄帝，广头龙额。”

《竹书纪年》：“帝颛顼首戴干戈，有圣德。”

《韩诗外传》：“禽息，秦大夫，荐百里奚，不见纳。缪公出，当
车以头击𫔶。”〈五结切〉脑裂精出，曰：“臣生无补于国，不如
死也。”缪公感寤，而用百里奚。

《左传僖公二十八年》：子玉从晋师。晋侯梦与楚子搏，
楚子伏己而盬其脑，是以惧。子犯曰：“吉。我得天，楚伏
其罪，吾且柔之矣。”〈杜预注曰脑能柔物〉

《史记·老子传》〈注〉《正义》曰：“老子广额，额有三五达理，日
角月悬。”

《左传》：襄公十八年秋，齐侯伐我北鄙。中行献子将伐
齐，梦与厉公讼，弗胜。公以戈击之，首坠于前，跪而戴
之，奉之以走，见梗阳之巫皋。他日见诸道，与之言同。
巫曰：“今兹主必死，若有事于东方，则可以逞。”献子许
诺。

《史记孔子世家》：“孔子生而首圩顶，故因名曰丘云。”按
注《索隐》曰：“圩顶，言顶上窊也。”故孔子顶如反宇。反宇
者，若屋宇之反中低而四傍高也。孔子适郑，与弟子
相失，孔子独立郭东门。郑人或谓子贡曰：“‘东门有人，
其颡似尧，其项类皋陶，累累若丧家之狗’。子贡以实
告孔子，孔子欣然笑曰：‘形状末也，而似丧家之狗，然
哉然哉’。”

《论语摘辅象》“樊迟山额，有若月衡。反宇陷额，是谓和
喜。”

《晏子杂下篇》：景公畋于梧丘，夜犹早，公姑坐睡，而梦
有五丈夫北面韦庐，称无罪焉。公觉，召晏子而告其
所梦。公曰：“我其尝杀不辜，诛无罪邪？”晏子对曰：“昔者
先君灵公畋，五丈夫罟而骇兽，故杀之，断其头而葬
之，命曰‘五丈夫之丘’，此其地邪？”公令人掘而求之，则
五头同穴而存焉。公曰：“嘻！”令吏葬之。国人不知其梦
也，曰：“君悯白骨，而况于生者乎？”

《左传昭公五年》：“竖牛奔齐，孟仲之子杀诸塞关之外，
投其首于宁风之棘上。”

二十一年，华登以吴师救华氏，败宋师。齐乌枝鸣曰：
“用少莫如齐致死，齐致死莫如去备。彼多兵矣，请皆
用剑。”从之。华氏北复即之，厨人濮以裳裹首而荷以
走，曰：“得华登矣。”遂败华氏于新里。

《吴越春秋》：庆忌之吴，将渡江，于中流要离顺风而刺
庆忌。庆忌顾而挥三，捽其头于水中，乃加于膝上。“嘻
嘻哉，天下之勇士也，乃敢加兵刃于我。”

越王攻吴，兵入于江阳松陵，欲入胥门。来至六七里，
望吴南城，见伍子胥头巨若车轮，目若耀电，须发四
张，射于十里。

《韩子内储说篇》：越王虑伐吴，欲人之轻死也，出见怒
蛙，乃为之式。从者曰：“奚敬于此？”王曰：“为其有气故也明年请以头献王者，岁十馀人。

《淮南子道应训》：赵简子以襄子为后。董阏子曰：“无恤
贱，今以为后，何也？”简子曰：“是为人也，能为社稷忍羞。”
异日，智伯与襄子饮，而批襄子之首。大夫请杀之，襄
子曰：“‘先君之立我也，曰能为社稷忍羞’。岂曰能刺人
哉？”处十月，智伯围襄子于晋阳，襄子疏队而击之，大
败智伯，破其首以为饮器。

《吕氏春秋·必己篇》：“孟贲过于河，先其伍。船人怒，以楫
虓其头，顾不知其孟贲也。中河，孟贲瞋目而视船人，
舟人尽扬播入干河。”

《战国策》：齐宣王见颜斶曰：“王者贵乎？士贵乎？”对曰：“士
贵耳，王者不贵。”王曰：“有说乎？”曰：“‘有。昔者秦攻齐，令有
敢去柳下季垄五十步而樵采者，死不赦’。令曰：‘有能
得齐王头者，封万户侯，赐金千镒’。由是观之，生王之
头，曾不若死士之垄也。”

《列女传》：“齐锺离春，齐无盐邑之女，其为人极丑无双，
臼头深目，顶上少发，折腰出胸。”

《春秋后语》：平原君对赵王曰：“沔池之会，臣察武安君
为人也，小头而锐，瞳子白黑分明。小头而锐，断敢行
也；瞳子白黑分明者，视事明也。”

《华阳国志》：周之季世，巴国有乱，将军蔓子请师于楚，
许以三城。楚王救巴，巴国既宁，楚使请城，蔓子曰：“藉
楚之灵，克弭祸难，诚许楚王城，将吾头往谢之，城不
可得也。”乃自刎，以头授楚使。王叹曰：“使吾得臣，若巴
蔓子，用城何为！”乃以上卿礼葬其头。

《史记范雎传》：魏齐使人笞击雎，雎佯死得出，遂入秦。
秦封雎为应侯。魏使须贾于秦，雎谓贾曰：“急持魏齐
头来，不然，且屠大梁。”魏齐走匿平原君所。平原君入
秦，昭王谓曰：“范君之仇在君之家，愿使人取其头。”平
原君曰：“今不在臣所。”魏齐复走，信陵君未肯见，魏齐
怒而自刭，赵王取其头予秦，秦乃出平原君。

《蔺相如传》：赵得楚和氏璧，秦王闻之，愿以十五城易
璧。相如奉璧入秦，秦王大喜。相如视秦王无意偿赵
城，乃前曰：“璧有瑕，请指示王。”王授璧，相如持璧却立
倚柱，怒发上冲冠，谓秦王曰：“大王得璧，无意偿赵城，
故臣复取璧。大王必欲急臣，臣头与璧俱碎于柱矣。”
《汉书项籍传》：“汉军追羽至乌江，羽顾见汉骑司马吕”
马童，曰：“若非吾故人乎？”马童面之，指王翳曰：“此项王
也。”羽迺曰：“吾闻汉购我头千金，邑万户，吾为公得。”乃
自刭王翳，取其头。

《田儋传》：“汉王立为皇帝，田横惧诛，而与其徒属五百
馀人入海居。”中。高帝乃使使赦横罪而召之。横至
尸乡厩置，谓其客曰：“横始与汉王俱南面称孤，今汉
王为天子，而横迺为亡虏，北面事之，其愧固已甚矣。
且陛下所以欲见我，不过欲一见我面貌耳。陛下在
雒阳，今斩吾头驰三十里间，形容尚未能败，犹可知
也。”遂自刭，令客奉其头，从使者驰奏之。

《栾布传》：“汉击燕，虏布，彭越赎布为梁大夫。使于齐，未
反，汉召彭越责以谋反，枭首雒阳，下诏有收视者辄
捕之。布还，奏事彭越头下。”

《张骞传》：“建元中，匈奴降者言匈奴破月氐王，以其头
为饮器。”

《陈万年传》：万年子咸，年十八，以万年任为郎。有异材，
抗直数言事，刺讥近臣，书数十上，迁为左曹。万年尝
病，召咸教戒于床下，语至夜半，咸睡，头触屏风，万年
大怒，欲杖之曰：“乃公教戒汝，汝反睡不听吾言，何也？”
咸叩头谢曰：“具晓所言大要。教咸谄也。”

《陈遵传》：“遵长八尺馀，长头大鼻，容貌甚伟。”

《西京杂记》：广陵王胥有勇力，常于别囿学格熊，后遂
能空手搏之，莫不绝胫。后为兽所伤，陷脑而死。
《后汉书逄萌传》：“萌素明阴阳，知王莽将败，有顷乃首
戴瓦盎，哭于市曰：‘新乎新乎’！因遂潜藏。”

《高获传》：“获字敬公，汝南新息人也，为人尼首方面。”按
《注》尼首，首象尼丘山中下四方高也。

《董宣传》：宣为洛阳令。时湖阳公主苍头白日杀人，因
匿主家，吏不能得。及主出行，而以奴骖乘，宣于夏门
亭候之，乃叱奴下车，因格杀之。主即还宫诉帝，帝大
怒，召宣欲棰杀之。宣叩头曰：“陛下圣德中兴，而纵奴
杀良人，将何以理天下乎？臣不须棰，请得自杀。”即以
头击楹，流血被面。帝令小黄门持之。

《申屠刚传》：“刚迁尚书令，光武尝欲出游，刚以陇蜀未
平，不宜晏安逸豫，谏不见听，遂以头轫乘舆轮，帝遂
为止。”按注轫谓以头止车轮也。

《和熹邓皇后传》：后讳绥，太傅禹之孙也。年五岁，太傅
夫人爱之，自为剪发。夫人年高目冥，误伤后额，忍痛
不言。左右见者怪而问之，后曰：“非不痛也，太夫人哀
怜为剪发，难伤老人意，故忍之耳。”

《李郃别传》：“公耳有奇表，脑枕如鼎形。”

《李固传》：“固字子坚，汉中南郑人，司徒郃之子也。固貌
状有奇表，鼎角匿犀，足履龟文。”按注：“鼎角者，顶有骨
如鼎足也。匿犀，伏犀也。谓骨当额上，入发际隐起也《周燮传》：“燮字彦祖，汝南安城人，法曹掾燕之后也。燮
生而钦颐折额，丑状骇人，其母欲弃之，其父不听，曰：
‘吾闻圣贤多有异貌，兴我宗者，乃此儿也’。于是养之。
始在髫鬌而知廉让。”

《贾逵传》：逵自为儿童，常在太学，不通人间事，身长八
尺二寸。诸儒为之语曰：“问事不休贾长头。”

《东夷传》：“韩有三种，一曰马韩，二曰辰韩，三曰弁韩。”马
韩人唯重璎珠，以缀衣为饰，及悬颈垂耳，大率皆魁
头露紒，布袍草履。辰韩儿生，欲令其头扁，皆押之以
石。

《班超传》：“超为人有志，不修小节。尝行诣相者曰：‘祭酒
布衣诸生耳，而当封侯万里之外’。超问其状，相者曰：
‘生燕颔虎头，飞而食肉，此万里侯相也’。”

《搜神记》：段医字元章，广汉新都人也。习《易经》，明风角。
有一生来学积年，自谓略究要术，辞归乡里，医为合
膏药，并以简书封于筒中，告生曰：“有急发视之。”生到
葭萌，与吏争度津，吏挝破从者头，生开筒得书，言到
葭萌与吏斗，头破者以此膏裹之。生用其言，创者即
愈。

《魏志·武帝纪》〈注〉《曹瞒传》曰：“太祖为人佻易，无威重，每
与人谈论戏弄言诵，尽无所隐。及欢悦大笑，至以头
没杯案中，肴膳皆沾污巾帻。”

《异苑》：管宁字幼安，避难辽东还，汎海遭风，船垂倾没。
宁潜思良久，曰：“吾尝一朝科头，三晨晏起，今天怒猥
集，过恐在此。”

《吴志孙坚传》初平三年，“坚征荆州，击刘表。”〈注〉《英雄记》
曰：刘表将吕公将兵缘山向坚，坚轻骑寻山讨公，公
兵下石中坚头，应时脑出物故。

《魏志庞德传》：“郭援、高干等略取河东，太祖使锺繇率
关中诸将讨之。”〈注〉《魏略》曰：德手斩一级，不知是援。战
罢之后，众人皆言援死而不得其首。援，锺氏之甥，德
后于鞬中出一头繇，见之而哭，德谢繇，繇曰：“援虽我
甥，乃国贼也，卿何谢焉？”

《牵招传》：“袁绍辟招为督军从事。高干阴欲害招，遂东
诣太祖。辽东送袁尚首，悬在马市，招睹之悲感，设祭
头下，太祖义之。”

《蜀志张飞传》：“先主攻刘璋，飞与诸葛亮等溯流而上，
分定郡县，至江州，破璋将巴郡太守严颜，生获颜。飞
呵颜曰：‘汝见大军至，何以不降，而敢拒战’？颜答曰：‘我
州但有断头将军，无降将军也’。飞怒，令左右牵去斫
头，颜色不变曰：‘斫头便斫头，何为怒耶’？”飞壮而释之，
引为宾客。

《魏志庞德传》：“德与曹仁讨关羽，亲与羽交战，射羽中
额。”

《卫觊传》：刘廙字恭嗣，年十岁，戏于讲堂上，司马德操
抚其头曰：“孺子，孺子，黄中通理，宁自知不？”

王隐《晋书》：“苍梧太守吴臣，据郡邑，不恭王命，孙权遣
步骘为交州喻臣，臣照镜不见其头，骘因入斩之。”
《蜀志秦宓传》：“吴张温来聘，宓至，温问曰：‘天有头乎’？宓
曰：‘有之’。温曰：‘在何方也’？宓曰：‘在西方。《诗》曰：‘乃眷西顾’。
以此推之，头在西方’。”

《魏延传》：延既善养士卒，勇猛过人，又性矜高，当时皆
避下之，唯杨仪不假借延，延以为至忿，有如水火。十
二年，诸葛亮出北谷口，延为前锋，出亮营十里，梦头
上生角，以问占梦赵直，直诈延曰：“‘夫麒麟有角而不
用，此不战而贼欲自破之象也’。退而告人曰：‘角之为
字，刀下为用。头上用刀，其凶甚矣’。”亮病卒，延叛据南
谷，遣兵逆击仪，士众莫为用命，延独与其子奔汉中。
仪遣马岱追斩之，致首于仪。仪自起踏之曰：“庸奴复
能作恶否？”

《吴志孙和传》：“权幽闭和，于是骠骑将军朱据，尚书仆
射屈晃率诸将吏泥头自缚，连日诣阙请和。权登白
爵观见，甚恶之。敕据、晃等无事忿忿。”

《晋书赵至传》：至随嵇康还山阳，改名浚，字允元。康每
曰：“卿头小而锐，童子白黑分明，有白起之风矣。”
《张华传》：赵王伦孙秀疾华如仇，武库火，华惧，因此变
作，列兵固守，然后救之。故累代之宝及王莽头等尽
焚焉。

《石勒载记》：刘曜围洛阳，勒亲救之，谓徐光曰：“曜盛兵
成皋，关上计也。”诸军集于成皋。勒见曜无守军，大悦，
举手指天，又自指额曰：“天也！”谓左右曰：“可以贺我矣。”
《语林》：魏郡太守陈异尝诣郡民尹方，方被头，以水洗
盘，抱小儿出，更无馀言。异曰：“被头者，欲吾治民如理
发；洗盘者，欲使吾清如水；抱小儿者，欲使吾爱民如
赤子也。”

《前秦录》：东海王苻雄字元才，洪之季子。以功拜龙骧
将军，征伐皆有殊绩。雄丑形貌，头大足短，军中称之
为“大头龙骧。”

苻坚字永固，健弟雄之子。祖洪见坚状貌，奇而爱之，
欲令头坚腹软，字之曰坚头。洪每谓健曰：“此儿姿貌

王隐《晋书》：“元帝白毫生额上，有光明。”

《晋书王珣传》：珣与谢元为桓温掾，俱为温所敬重，尝
谓之曰：“谢掾必拥旄仗节，王掾当作黑头公，皆未易
才也。”

《庾亮传》：“亮及苏峻战于建阳门，未及阵，士众弃甲而
走，亮携其三弟怿、条、翼，南奔温峤。峻平，帝幸温峤舟，
亮泥首谢罪。”

《慕容德传》：“德姿貌雄伟，额有日角，偃月重文。”

《世说》：祖广行恒缩头诣桓南郡，始下车，桓曰：“天甚晴
朗，祖参军如从屋漏中来。”

王孝伯死，县其首于大桁。司马太傅命驾出，至标所，
熟视首曰：“卿何故趣欲杀我耶？”

《易洞林》：郭璞为左尉，周恭卜云：“君堕马伤头。”尉后乘
马行，黄昏坂下有犊车触马，马惊，头打石，上流血殆
死。

《晋书桓元传》：元，大司马温之孽子也。温临终，命以为
嗣。年七岁，温服终，府州文武辞其叔父冲，冲抚元头
曰：“此汝家之故吏也。”元因涕泪覆面，众并异之。
《长沙耆旧传》：刘寿少时，遇相师曰：“君脑有玉枕，必至
公也。”后至太尉。

《搜神记》：“秦瞻居曲阿彭皇野，忽有物如蛇，突入其脑
中，蛇来先闻臭气，便于鼻中入，盘其头中觉哄哄，仅
闻其脑间食声，咂咂数日而出，去寻复来，取手巾缚
鼻，口亦被入。积年无他病，唯患头重。”

《宋书沈庆之传》：庆之患头风，好著狐皮帽，群蛮恶之，
号曰“苍头公。”

《南齐书张欣泰传》：欣泰少时，有人相其当得三公，而
年才三十，后屋瓦堕伤额，又问相者，云“无复公相，年
寿更增，亦可得方伯耳。”

《南史范岫传》：岫博涉多通，尤悉魏晋以来吉凶故事。
南乡范云谓人曰：“诸君进止威仪，当问范长头。”以岫
多识前代旧事也。

《梁书扶南国传》，“顿逊国之外，大海洲中有毘骞国，去
扶南八千里，传其王身长丈二，头长三尺，自古来不
死，莫知其年，南方号曰长颈王。”

《儿世说》：徐陵数岁，家人携候宝志。志摩其顶曰：“此天
上石麒麟也。”

《魏书古弼传》：世祖大阅，将校猎于河西，弼留守。诏以
肥马给骑人，弼命给弱者。世祖大怒曰：“尖头奴敢裁
量朕也！朕还台，先斩此奴。”弼头尖，世祖常名之曰“笔
头”，是以时人呼为笔公。

《寇赞传》：赞为南雍州刺史，赐爵河南公，加安南将军。
初，赞之未贵也，尝从相者唐文相，文曰：“君额上黑子
入帻，位当至方伯封公。”及贵也，乃赐文衣服良马。
《北齐书神武本纪》：神武目有精光，长头高颧。

《文宣帝纪》：帝既为王，梦人以笔点己额，旦以告馆客
王昙哲曰：“吾其退乎？”昙贺曰：“王上加额，便成主字，乃
当进也。”

《三国典略》：齐南阳王绰，与齐王俱五月五日生。武成
以绰母李夫人非嫡，故贬之为弟。俗云：“其日生者，脑
不坏烂，死后逾一年，方许收殓，毛发不落，如生人焉。”
《隋书。高祖本纪》：高祖生于冯翊般若寺，皇妣尝抱高
祖，忽见头上角出，遍体鳞起。皇妣大骇，坠高祖于地。
高祖为人龙颜，额上有五柱入顶。

《刘焯传》：焯犀额龟背，望高视远，聪敏沉深，弱不好弄，
独异志。隋炀帝无道，杜伏威以齐州叛，炀帝遣陈棱
击之。棱下偏裨，射中伏威额，伏威怒曰：“不杀射我者，
终不拔此箭。”由是奋击而入，获所射者，乃令拔箭毕，
然后斩其首，携入棱军中，棱遂大败。

《唐书袁天纲传》：天纲在洛阳，与杜淹、王珪、韦挺游，见
窦轨曰：“君伏犀贯玉枕，辅角完，起十年，且显立功，其
在梁益间耶？”轨后为益州行台仆射，帝在九成宫，令
视马周曰：“马君伏犀贯脑，贵验也。”近古君臣相遇，未
有及公者。

《大唐新语》：高宗末年，苦风眩头重，目不能视。则天幸
灾，逞己志，潜遏绝医术，不欲其愈。及疾甚，召侍医张
文仲、秦鸣鹤诊之。鸣鹤曰：“风毒上攻，若刺头出少血，
则愈矣。”则天帘中怒曰：“此可斩天子头上，岂是试出
血处耶？”鸣鹤叩头请命，高宗曰：“医之议病，理不加罪，
且我头重闷，殆不能忍，出血未必不佳，朕意决矣。”命
刺之。鸣鹤刺百会及胐户出血。高宗曰：“吾眼明矣。”言
未毕，则天自帘中顶礼以谢。鸣鹤等曰：“此天赐我师
也。”躬负缯宝以遗之，高宗甚愧焉。

《唐书李白传》：“张旭每大醉，以头濡墨而书。”

《香案牍》：“司马承祯善金剪刀书，脑中有小儿诵经，声
玲玲如振玉，额上小日如钱，耀射一席。”

《酉阳杂俎》：王皎善术数。天宝中，偶与客夜坐，指星月
曰：“时将乱矣。”为邻人所传。时上春秋高，颇拘忌，其语
为人所奏，上令密诏杀之。刑者䦆其头数十方死。因
破其脑视之，脑骨厚一寸八分。皎先与达奚侍郎还往，及安、史平，皎忽杖履至达奚家，方知异人也。
《唐书·刘栖楚传》：栖楚擢右拾遗。敬宗立，视朝常晏，数
游畋失德，栖楚谏曰：“陛下以少主践祚，未几，恶德流
布，恐福祚之不长也。臣以谏为官，使陛下负天下讥，
请碎首以谢。”遂额叩龙墀，血被面。

《酉阳杂俎》：柳芳为郎中，子登疾重，时名医张方福初
除泗州，与芳故旧，芳贺之，具言子病，惟恃故人一顾
也。张诘旦候芳，芳遽引见登，遥见登顶曰：“有此顶骨，
何忧也？”因按脉五息，复曰：“不错，寿且愈八十。”乃留芳
数十字，谓登曰：“不服此亦得。”登后为庶子，年至九十
而卒。

《续博物志》：岭南溪洞中，往往有飞头者，故有“飞头老
子”之号。头将飞，一日前颈有痕匝项如红缕，妻子共
守之，及夜生翼飞去，晓却还。

《实宾录》：五代卢旧，祖、父仕唐，俱至显官，子孙生而头
锐，时人号“尖头卢家。”

《录异记》：“洪州北界大王埠，胡氏子，亡其名。胡本家贫，
有子五人，其最小者，气状殊伟。此子既生，家稍充给，
农桑营赡，力渐丰足，乡里咸异之。其家令此子以船
载麦，溯流诣州市。未至间，船势抵岸，力不能制，沙摧
岸崩，得钱数百万，其家益富。市置仆马，此子因往来
城市及中道，所乘之马跑地不进。因令左右斸之，得”
金五百两，赍之还家。他日复诣城市，因有商胡遇之，
知其头中有珠，使人诱之，以其狎熟，饮之以酒，取其
珠而去。初额上有肉隐起，如半球子形。失珠之后，其
肉遂陷。既还家，亲友眷属，咸共嗟讶。自是此子精神
减耗，成疾而卒。其家生计，亦渐亡落焉。

《宋史陶榖传》：榖历刑部、户部二尚书，尝自曰：“吾头骨
法相非常，当戴貂蝉冠尔。”盖有意大用也。人多笑之。
《青箱杂记》：相国刘公沆，累举不第。天圣中，将办装赴
省试，一夕梦被人砍落头，心甚恶之。有乡人为解释
曰：“状元不到十二郎做。”〈刘公第十二〉只得第二人。刘公因
诘之曰：“虽砍却头，刘沆在里。”盖南音谓项为沆，刘留
同音。后果第二人及第。

《泊宅编》：陆轸《日记》：“天圣中，陆同判衢州。一旦早起，觉
印堂痒，以手揣之，司空部上有肉突起，如指面大，两
日渐坚实。又至两月，天庭亦然。又一日，天部辅角部
亦然。又两月，左右龙角骨起，映得印堂甚低。当月印
堂连山根起，与二龙角相应，相次左右眉棱连额角。
每以相书考验，此诸部骨起，皆主封侯公相之贵。然”
公官不过吏部郎中直昭文馆，典数郡而已。其后孙
佃入政府，赠公官至司空。以此知之，赠官亦不虚也。
《道山清话》：魏公在永兴，一日有一幕官来参，公一见
熟视，蹙然不乐，凡数月未尝交一语。仪公乘间问公
幕官者，公初不识之，胡然一见而不乐。公曰：“见其额
上有块隐起，必是礼拜，当非佳士。恁”地人，缓急怎生
倚仗。

《老学庵笔记》：“魏道弼参政使金人军中，抗辞不挠。虏
酋大怒，欲于马前斩之，挥剑垂及颈而止，故道弼头
微偏。”

《诚斋杂记》：子瞻有小妹，善词赋，敏慧多辨，其额广而
如凸。子瞻尝戏之曰：“莲步未移香阁下，梅妆先露画
屏前。”

《清波杂志》：蕲王每与军官饮，不设果肴。王权一日窃
怀一萝卜，蕲王见之，大怒曰：“小子如此口馋。”俾趋前
以手按其额，痛不可忍，随成痕肿，既乃复与之饮。
《元史何荣祖传》：荣祖状貌魁伟，额有赤文如双树，背
负隆起，有相者谓曰：“子位极人臣，且寿相也。”

《龙兴慈记》：“国初顽民窜避缁流收聚数十。掘深坑埋
身露顶。大斧一削去数颗，名铲头会。惟一僧削去复
生。连削连生。凡四五次乃释之。并罢斯会。”

《见闻录》：文懿杨公讳守陈，天庭有黑子七，如北斗，见
者奇之。

《易经大过》上六：“过涉灭顶，凶，无咎。”按：程传履险蹈祸，
如过涉于水，至灭没其顶，其凶可知。

《未济》：饮酒濡其首，有孚失是。

《说卦》九，干为首。按《正义》：“干尊而在上，故为首。”《大全》丘
氏曰：“首会诸阳。”

《说卦》十一：巽，“为广颡。”按：《大全》，徐氏曰：“二阳在上为广
颡。”吴氏曰：“阳体盛者额广；阴体盛者额狭。”

《诗经鄘风君子偕老篇》：“扬且之晳也。”按注：“扬，眉上广
也；晳，白也。”
“子之清扬，扬且之颜也。”按注：“颜，额角丰满也。”

《卫风硕人篇》：“螓首蛾眉。”按注：“螓如蝉而小，其额广而
方正。”

《礼记·曲礼》：“居丧之礼，头有创则沐。”

《王制》：“南方曰蛮，雕题交趾。”按注：“雕，刻也；题，额也。刻其
额，以丹青涅之。”

《楚辞》：“魂兮归来，无上天些。一夫九首，拔木九千些。”
《吕氏春秋》：“今有人于此，断头以易冠，杀身以易衣，世必惑也。”是何也？冠所以饰头，衣所以饰身，今杀其所
饰而要所以饰，则不知所为矣。世之趋利似此，亦不
知所为也。

《战国策》：“白头如新，倾盖如旧。”

《淮南子说山训》：“亡羊而得牛，则莫不利失也；断指而
免头，则莫不利为也。”

《礼斗威仪》：“君乘火而王，其民锐头，君乘土而王，其民
大头。”

《春秋元命苞》：“脑之为言在也，人精在脑。”

在天为《文昌》，在人为“颜。”“太一之谓也”，颜之言气畔
也。阳立于五，故颜博五寸。

《诗》含神雾，代汉者龙颜朱额。

《盐铁论》：“古者君子思德，小人思利。今人坚额健舌，或
以致业。”

《说文》：“首，头也。”顶，巅也。

《潜溪邃言》：“人有奔走而求首者，或告之曰：‘尔首不亡
也’。指以示之，恍然而悟。学者之于道亦然。”

《述异记》：“昔盘古氏之死也，头为四岳。秦汉间俗说，盘
古氏头为东岳，腹为中岳，左臂为南岳，右臂为北岳，
足为西岳。”

《山海经》三首国，一身三首羽，民国为人长头。

共工之臣曰“相抑氏”，九首，以食于九山。

《后汉书。南蛮传》：“昔高辛氏有犬戎之寇，帝患其侵暴
而征伐不克，乃访募天下有能得犬戎之将吴将军
头者，购黄金千镒，邑万家，又妻以少女。时帝有畜狗，
其毛五采，名曰槃瓠。下令之后，槃瓠遂衔人头造阙
下，群臣怪而诊之，乃吴将军首也。遂以女配槃瓠。”
《楚王铸剑记》：“楚干将为楚王作剑，三年乃成。王怒杀
之。”子赤欲报楚王，王梦见一儿，眉间广尺，言欲报仇，
王即购之千金。儿闻之亡去，入山行歌。客有逢者，谓：
“子年少，何哭之甚悲邪？”曰：“楚王杀吾父，吾欲报之。”客
曰：“闻王购子头千金，将子头与剑来，为子报之。”儿曰：
“幸甚。”即自刎，两手捧头及剑奉之，立僵。客曰：“吾不负
子也。”于是尸乃仆。客持头往见楚王，王大喜。客曰：“此
乃勇士头也，当于汤镬煮之。”王如其言，煮头三日，三
夕不烂。头踔出汤中，踬目大怒。客曰：“此儿头不烂，愿
王自往临视之，是必烂也。”王即临之，客以剑拟王，王
头随堕汤中。客亦自拟己头，头复堕汤中，三首俱烂，
不可识别。乃分其汤肉葬之，故通名三王墓。

《搜神记》：汉武时，苍梧贾雍为豫章太守，有神术，出界
讨贼，为贼所杀，失头，上马还营，营中咸走来视雍，雍
胸中语曰：“战不利，为贼所伤，诸君视有头佳乎，无头
佳乎？”吏涕泣曰：“有头佳。”雍曰：“不然，无头亦佳。”言毕遂
死。

《神仙传》：曹公捕左慈，数日得之，便断头以白曹公，公
大喜曰：“果慈头。”定视，是一束茅耳。

《搜神记》：“秦时南方有落头民，其头能飞。吴时将军朱
桓得一婢，每夜卧后，头辄飞去，或从狗窦，或从天窗
中出入，以耳为翼，将晓复还，数数如此。旁人怪之，夜
中照视，惟有身无头，其体微冷，气息裁属，乃蒙之以
被。至晓头还碍被不得安，两三度堕地，噫咤甚愁，体
气甚急，状若将死。乃去被，头，复起傅颈，有顷和平。桓”
以为大怪，畏不敢畜，乃放遣之。既而详之，乃知天性
也。时南征大将亦往往得之。又尝有覆以铜盘者，头
不得进，遂死。

渤海太守史良好一女子，许嫁而不果。良怒杀之，断
其头而归，投于灶下，曰：“当令火葬头。”语曰：“使君，我相
从，何图当尔？”

《异苑》：“晋太始中，豫州刺史彭城刘德愿镇寿阳，住内
屋，闭户未合，辄有人头进门扉。窥看户内，是丈夫露
髻团面。内人惊告，把火搜觅，了不见人。刘明年竟被
诛。”

晋夏侯元字太初，以当时才望，为司马景王所忌而
杀之。宗族为之设祭，见元来灵坐上，脱头置其傍，悉
取果食鱼肉之属以内颈中，毕，还自安其头。

元帝永昌元年，丹阳甘卓将袭王敦，既而中止。及还
家，多变怪，自照镜不见其头，乃视庭树，而头在树上，
心甚恶之。先时历阳陈训私谓所亲曰：“甘侯头低而
视仰，相法名为盼刀。又目有赤脉，自外而入，不出十
年，必以兵殁。不领兵则可以免。”至是果为敦所袭。
东晋谢安字安石，于后府接宾。妇刘氏见狗衔谢头
来，久之，乃失所在。妇具说之，谢容色无易，是月而薨。
《幽明录》：河东贾弼为琅邪参军，夜梦一人面㾴。大
鼻瞷目，请曰：“爱君之貌，换君之头，可乎？”梦中不获已，
遂被换去。觉而人见者悉惊。走还家，家人悉藏。自此
后，能半面啼半面笑。

《异苑》：“谢灵运以元嘉五年，忽见谢晦手提其头来坐
别床，血色淋漓，不可忍视。谢遂被诛。”

《酉阳杂俎》：“张魏公在蜀时，有梵僧难陁，得如幻三眛入水火，贯金石，变化无穷。尝在饮会，令人断其头，钉
耳于柱，无血。身坐席上，酒至泻入脰疮中，面赤而歌，
手复抵节。会罢自起提首安之，初无痕也。”

《春渚记闻》：巴郡健步王信者，持书至都，始出郡城数
十里，道傍顾见二道士野酌，食桃甚大。信亦休其仄，
固乞之。道士探怀，取一大如盂者授之，信喜跪谢，引
裾裹桃而行。未数里，探桃将食，则一人首也，血渍殷
然，即惊惧，亟投之涧水，疾走还郡，状若狂人，见人即
作怖畏状，口称“怖人怖人。”

《近峰记略》：“建文时，新宫初成，见男子提一人头，血色
糢糊，直入宫中，索之无得也。”

释名：